14.4.2023
ET
Euroopa Liidu Teataja
C 132/109 Neljapäev, 6. oktoober 2022
I. arvestades, et valitsustevahelise bioloogilist mitmekesisust ja ökosüsteemi teenuseid käsitleva teaduslik-poliitilise foorumi ja valitsustevahelise kliimamuutuste rühma andmetel on mere bioloogiline mitmekesisus tõsiselt ohustatud; arvestades, et Euroopa Keskkonnaamet on hoiatanud Euroopa merekeskkonna praeguse halvenemise eest ja vajaduse eest kiiresti taastada meie mereökosüsteemid, käsitledes inimtegevuse mõju merekeskkonnale; arvestades, et mereelu koondumispaigad, näiteks korallrahud, mangroovid ja mererohuga kaetud alad, on tõsiselt degradeerunud ning et neid ohustavad kliimamuutused ja reostus;
J. arvestades, et Pariisi kokkuleppe eesmärkide saavutamata jätmisel oleks tohutu keskkonnamõju ja majanduslik kulu, sealhulgas suureneks tõenäosus jõuda murdepunktideni, kus temperatuuritasemed hakkavad piirama looduse võimet ookeanis süsinikku absorbeerida;
K. arvestades, et vaalad suurendavad ökosüsteemide tootlikkust ja neil on oluline osa süsiniku kogumisel atmosfäärist; arvestades, et iga suur vaal seob oma elu jooksul keskmiselt 33 tonni CO2; arvestades, et Rahvusvahelise Valuutafondi arvutused lubavad väita, et kui vaalade arvul lastaks uuesti jõuda vaalapüügieelsele tasemele, siis hakkaks kiiresti kasvama ka kliimapositiivne fütoplankton, mille tulemusena kogutaks aastas sadu miljoneid tonne CO2, mis on võrdne olukorraga, kus äkitselt ilmuks kusagilt välja 2 miljardit täiendavat puud (15); arvestades, et vaalade kaitse peaks olema rahvusvahelise ookeanide majandamise prioriteet;
L. arvestades, et ookeani tuleb rahvusvahelisel tasandil tunnustada kui ülemaailmset ühishüve ning seda tuleb kaitsta selle ainulaadse iseloomu, vastastikuse seotuse ja selle pakutavate oluliste ökosüsteemiteenuste tõttu, millest sõltub praeguste ja tulevaste põlvkondade ellujäämine ja heaolu;
M. arvestades, et ELi äärepoolseimad piirkonnad ja saared aitavad tänu oma geograafilistele ja spetsiifilistele iseärasustele ELil ära kasutada ookeani geostrateegilist, keskkonnaalast, majanduslikku ja kultuurilist mõõdet ning panna liidule vastutus; arvestades, et võrreldes ülejäänud ELi ja ülejäänud arenenud maailmaga on äärepoolseimad piirkonnad ja saared kliimamuutustest ja säästvast arengust kõige enam mõjutatud;
N. arvestades, et Euroopa Keskkonnaamet on määratlenud ookeanide majandamise kui „maailma ookeanide ja nende ressursside majandamise ja kasutamise viisil, mis hoiab neid tervena, tootlikult, ohutult, turvaliselt ja vastupidavalt“ (16);
O. arvestades, et ELi sinine majandus pakub 4,5 miljonit otsest töökohta ning hõlmab kõiki ookeanide, merede ja rannikualadega seotud tööstusharusid ja sektoreid, nagu laevandus, reisijate meretransport, kalandus ja energiatootmine, samuti sadamaid, laevatehaseid, rannikuturismi ja maismaa vesiviljelust; arvestades, et ookeanidega seotud majandusküsimused on Euroopa rohelise kokkuleppe paketi ja taastamiskava oluline osa, ning arvestades, et kestliku sinise majanduse arendamine seoses mereökosüsteemidega võib oluliselt hoogustada majandusarengut ja töökohtade loomist, eriti ranniku- ja saareriikides ja -piirkondades ning äärepoolseimates piirkondades (17);
P. arvestades, et 2022. aasta veebruaris Brestis toimunud maailmamere tippkohtumisel käivitasid Prantsusmaa ja Colombia sinise süsiniku ülemaailmse koalitsiooni ning loodi ambitsioonikas koalitsioon mere elurikkuse kaitse ja kestliku kasutamise küsimustes väljaspool riiklikku jurisdiktsiooni olevatel aladel;
1. nõuab, et EL oleks esirinnas ookeanide kaitsmisel, mereökosüsteemide taastamisel ning teadlikkuse suurendamisel selle kohta, milline oluline roll on ookeanil inimestele ja loomadele elamiskõlbliku planeedi säilitamisel ning arvukate hüvede kohta, mida see meie ühiskonnale toob; peab sellega seoses oluliseks parandada meie suhteid ookeaniga; ergutab komisjoni edendama ookeanide kaitse küsimuste paremat lõimimist teistesse poliitikavaldkondadesse, sealhulgas eelseisvatel kliimakonverentsidel ja bioloogilise mitmekesisuse konverentsidel, eelkõige COP15-l ja COP27-l;
(15) (16) (17)
Rahvusvaheline Valuutafond „A strategy to protect whales can limit greenhouse gases and global warming“, („Strateegia vaalade kaitseks võib piirata kasvuhoonegaase ja globaalset soojenemist“), detsember 2019.
Euroopa Keskkonnaamet, „Ocean governance“, 5. mai 2022. nagu kinnitati Euroopa Parslamendi 3. mai 2022. aasta resolutsioonis kalandus- ja vesiviljelussektori keskse rolli kohta ELis kestliku sinise majanduse poole liikumisel;